## El Consell amplia el termini d’execució dels plans complementaris d’I+D+i sobre agroalimentació, astrofísica, materials avançats i comunicació quàntica

*** El Ple ha aprovat el decret que prorroga fins al 31 de desembre de 2025 el termini per a l’execució dels programes d’I+D+i
* Els projectes, que van ser aprovats en 2021, reben una ajuda de 28.874.504 euros, dels quals 10.526.073 euros són de la Generalitat**

El Ple del Consell ha aprovat un decret pel qual es prorroga fins al 31 de desembre de 2025 el termini d’execució dels plans complementaris d’I+D+i en la Comunitat Valenciana.

Este decret modifica l’anterior decret 199/2022 d’aprovació de les bases reguladores i de concessió directa d’ajudes urgents per a la implementació d’estos plans, amb la finalitat de poder finalitzar els projectes iniciats.

La Comunitat Valenciana és una de les quatre autonomies, juntament amb Aragó, País Basc i Catalunya, que van aconseguir finançament per als plans complementaris impulsats pel Ministeri de Ciència i Innovació i amb finançament dels fons del Mecanisme de Recuperació i Resiliència (MRR), amb l’objectiu principal de fomentar la col·laboració en investigació entre les comunitats autònomes.

El Consell amplia el termini per a l’execució de quatre plans que compten amb una ajuda total de 28.874.504 euros, dels quals 10.526.073 són aportats per la Generalitat i la resta a través dels MRR, corresponents a les àrees cientificotècniques d’agroalimentació, astrofísica i física d’altes energies, materials avançats i comunicació quàntica.

En concret, el programa en matèria d’agroalimentació ‘Augment de l’eficiència tècnica, econòmica i mediambiental del sector agroalimentari cap a aliments funcionals 5S (Saludables, Segurs, Satisfactoris, Sostenibles i Socials)’ ha comptat amb nou milions d’euros, dels quals 3.150.000 són fons de la Generalitat.

El pla de materials avançats, al qual s’han destinat 10 milions d’euros, dels quals prop de quatre procedixen de la Generalitat, se centra en el tema ‘Materials amb funcionalitats avançades per a la nova transformació tecnològica’.

Així mateix, dins de l’àrea d’investigació d’astrofísica i física d’altes energies s’està desenrotllant el projecte ‘Instrumentació avançada per a instal·lacions d’avantguarda en astrofísica i física d’altes energies’, que ha rebut una ajuda de 8.075.000 euros, dels quals 2.826.250 corresponen a la Generalitat.

Finalment, en l’àrea de comunicació quàntica s’ha treballat en el desenrotllament de dispositius fotònics quàntics, plataformes fotòniques híbrides i arquitectura fotòniques reconfigurables, amb una ajuda total d’1.799.494 milions d’euros, dels quals la Generalitat ha aportat 629.823 euros.

Fecha: 10/06/2025